Raja Sakti 1 ibni almarhum Sultan Abdul Qadir

RAJA SAKTI 1 (RAJA VIJAYA INDERA @ LONG BETONG) IBNI ALMARHUM SULTAN ABDUL QADIR

Baginda dibawa masuk ke Kelantan oleh Raja Besar yang dipercayai nende lelaki baginda semasa baginda masih lagi kanak-kanak. Raja Besar yang dikatakan dari keturunan Raja Bersiung yang memerintah negeri Kedah dalam abad ke-14. Baginda Raja Bersiung dihalau oleh adinda baginda yang berpangkat Raja Muda. Baginda telah melarikan diri ke Kelantan. Mengikut ringkasan "Cetera Kelantan" yang ditulis oleh Dato' Nik Mahmud Nik Ismail (Dato' Paduka Raja), Raja Besar dan Raja Bersiung adalah orang yang sama. Kenyataan ini agak kabur dan bercanggah dengan fakta sejarah kerana Raja Bersiung memerintah Kedah pada abad ke-14, sedangkan pembukaan Jembal oleh Raja Besar ialah pada awal abad ke-17 (tahun 1600-an). Raja Besar dan pengikut-pengikut baginda mencari satu tempat yang sesuai untuk dijadikan negeri. Angkatan baginda telah menemui satu kawasan tanah yang subur yang terletak di tepi Sungai Babong dan Pulau Melaka. Di situ baginda mengarahkan pengikut-pengikutnya supaya mendirikan sebuah kota. Di dalam kawasan itu terdapat sebatang pokok yang sangat besar iaitu pokok jambu jembal, lalu baginda menamakan tempat itu Kota Jembal. Baginda Raja Besar tiba di Jembal bersama beberapa orang pengikutnya serta dua orang kanak-kanak iaitu seorang lelaki dan seorang perempuan. Kedua-duanya dipercayai cucu baginda. Yang lelaki bernama Raja Vijaya Indera @ Long Betong (Raja Sakti 1) dan yang perempuan bernama Puteri Mani Kemeyan. Setelah kedua-duanya meningkat dewasa lalu mereka dikahwinkan.

PERTABALAN RAJA SAKTI 1 (RAJA VIJAYA INDERA @ LONG BETONG)

Pada tahun 1638 M Raja Besar telah menabalkan Raja Sakti 1 (Raja Vijaya Indera @ Long Betong) sebagai raja di Jembal dan memerintah di bahagian utara dan timur Kelantan. Jembal dijadikan pusat pemerintahannya. Tidak lama selepas pertabalan Raja Sakti 1 (Raja Vijaya @ Long Betong), Raja Besar pun mangkat. Setengah cerita mengatakan Raja Besar ghaib menghilangkan diri, kerana itulah tidak terdapat makam baginda di kawasan Jembal itu. Raja Sakti 1 (Raja Vijaya @ Long Betong) dikurniakan tujuh orang putera-puteri, iaitu Raja Adiluddin Shah/Sultan Adiluddin Shah yang ditabalkan sebagai Raja Loyor,  Raja Bahar/Raja Bakar/Raja Bakal (Raja Hud Din) ditabal sebagai Raja Bendahara, Raja Omar/Sultan Omar (Raja Ekok) ditabal sebagai Raja Muda,  Raja Sungai ditabal Raja Temenggung, Puteri Sayu Bari, Puteri Unang Melor (nama timang-timangannya Nang Rogayah) dan Puteri Cempaka Bongsu. Puteri baginda iaitu Puteri Unang Melor telah berkahwin dengan Raja Terengganu iaitu Sultan Zainal Abidin 1. Dari keturunan inilah melahirkan raja-raja yang memerintah Terengganu hari ini.

PERHUBUNGAN KERAJAAN JEMBAL DI BAWAH PEMERINTAHAN RAJA SAKTI 1 (RAJA VIJAYA INDERA @ LONG BETONG) DAN PEMERINTAHAN CIK SITI WAN KEMBANG TERJALIN

Di bawah pemerintahan Raja Sakti 1 ( Raja Vijaya Indera @ Long Betong) yang berpusat di Kota Jembal dan pemerintahan Cik Siti Wan Kembang yang berpusat Timur Laut Negeri Kelantan (Gunung Cinta Wangsa, Ulu Kelantan) terjalin dengan baik sekali walaupun pemerintahan Cik Siti Wan Kembang lebih awal dan masyhur. Di mana di bawah pemerintahan baginda Cik Siti Wan Kembang telah ramai pedagang datang berniaga, termasuklah pedagang dari Arab. Orang- orang Arab memanggil baginda dengan panggilan "Paduka Cik Siti" Dari situlah baginda lebih dikenali dengan Cik Siti Wan Kembang. Namun dengan kewujudan pemerintahan Jembal oleh Raja Sakti 1 (Raja Vijaya Indera @ Long Betong) membuat kedua-duanya saling menghantar urusan.